อิสมาอีล ฮะนียะฮ์

อิสมาอีล ฮะนียะฮ์ (ค.ศ. 1962/1963 – 31 กรกฎาคม ค.ศ. 2024) เป็นนักการเมืองชาวปาเลสไตน์ที่เป็นผู้นำทางการเมืองของฮะมาส องค์กรที่ปกครองฉนวนกาซาตั้งแต่ ค.ศ. 2007 ที่ทางอิสราเอล สหรัฐ และประเทศอื่น ๆ จัดให้เป็นองค์กรก่อการร้าย เขาใช้ชีวิตส่วนใหญ่ในประเทศกาตาร์ตั้งแต่ ค.ศ. 2017 จนกระทั่งถูกลอบสังหารใน ค.ศ. 2024
ฮะนียะฮ์เกิดที่ค่ายผู้ลี้ภัยอัชชาฏีเมื่อช่วง ค.ศ. 1962 หรือ 1963 ในฉนวนกาซาที่อียิปต์ควบคุมในขณะนั้น จากพ่อแม่ที่ถูกขับไล่หรือหนีจากอัชเกล็อนในช่วงสงครามปาเลสไตน์ ค.ศ. 1948 เขาได้รับปริญญาตรีสาขาวรรณกรรมอาหรับใน ค.ศ. 1987 จากมหาวิทยาลัยอิสลามกาซา ซึ่งเป็นสถานที่ที่เขาเริ่มมีส่วนกับฮะมาสครั้งแรกหลังจากกลุ่มนั้นก่อตั้งขึ้นในช่วงอินติฟาเฎาะฮ์ครั้งแรกต่อการครอบครองของอิสราเอล ทำให้เขาถูกจำคุกหลังเข้าร่วมการชุมนมถึงสามครั้งสั้น ๆ หลังได้รับการปล่อยตัวใน ค.ศ. 1992 เขาลี้ภัยไปเลบานอน ปีถัดมาจึงกลับมาเป็นคณบดีมหาวิทยาลัยอิสลามกาซา ฮะนียะฮ์ได้รับการแต่งตั้งเป็นหัวหน้าสำนักงานฮะมาสใน ค.ศ. 1997 และต่อมาได้เลื่อนตำแหน่งขึ้นตามตำแหน่งขององค์กร
ฮะนียะฮ์เป็นหัวหน้าในรายชื่อสมาชิกฮะมาสที่ชนะการเลือกตั้งสภานิติบัญญัติของปาเลสไตน์ใน ค.ศ. 2006 ที่หาเสียงในด้านการต่อต้านด้วยอาวุธและการก่อการร้ายต่ออิสราเอล และกลายเป็นนายกรัฐมนตรีรัฐปาเลสไตน์ อย่างไรก็ตาม มะห์มูด อับบาส ประธานาธิบดีปาเลสไตน์ ปฏิเสธฮะนียะฮ์จากการดำรงตำแหน่งในวันที่ 14 มิถุนายน ค.ศ. 2007 เนื่องด้วยความขัดแย้งฟะตะห์–ฮะมาสในขณะนั้น ฮะนียะฮ์ไม่ยอมรับคำสั่งของอับบาสและยังคงใช้สิทธิอำนาจของนายกรัฐมนตรีในฉนวนกาซาต่อไป ฮะนียะฮ์เป็นหัวหน้าฮะมาสในฉนวนกาซาเมื่อ ค.ศ. 2006 จนถึงกุมภาพันธ์ ค.ศ. 2017 ที่แทนที่ด้วยยะห์ยา ซินวาร ฮะนียะฮ์ถูกมองว่าเป็นหนึ่งในบุคคลที่มีแนวคิดรอบรู้และเป็นกลางที่สุดคนหนึ่งในกลุ่มฮะมาส
เมื่อวันที่ 6 พฤษภาคม ค.ศ. 2017 ฮะนียะฮ์ได้รับเลือกเป็นประธานสำนักการเมืองฮะมาสแทนที่คอลิด มัชอัล ในเวลานั้น ฮะนียะฮ์ย้ายที่อยู่จากฉนวนกาซาไปยังกาตาร์ ในช่วงที่ดำรงตำแหน่ง ฮะมาสทำการโจมตีอิสราเอลในวันที่ 7 ตุลาคม ซึ่งเขาฉลองที่โดฮา หลังการโจมตีของฮะมาสในช่วงปลาย ค.ศ. 2023 ทางอิสราเอลประกาศเจตจำนงสังหารผู้นำฮะมาสทั้งหมด ในเดือนพฤษภาคม ค.ศ. 2024 การิม ข่าน อัยการศาลอาญาระหว่างประเทศ ประกาศเจตนารมณ์ที่จะทำการออกหมายจับฮะนียะฮ์และผู้นำฮะมาสคนอื่น ๆ ฐานอาชญากรรมสงครามและอาชญากรรมต่อมนุษยชาติ ซึ่งเป็นส่วนหนึ่งของการสืบสวนในปาเลสไตน์ของศาลอาญาระหว่างประเทศ ในวันที่ 31 กรกฎาคม ค.ศ. 2024 ฮะนียะฮ์ถูกลอบสังหารในที่พำนักที่เตหะราน เพื่อไปชมพิธีเข้ารับตำแหน่งของประธานาธิบดีีคนใหม่
ชีวิตช่วงต้นและการศึกษา.
อิสมาอีล อับดุสซะลาม อะห์มัด ฮะนียะฮ์เกิดในครอบครัวมุสลิมชาวปาเลสไตน์ที่ค่ายผู้ลี้ภัยอัชชาฏีบริเวณฉนวนกาซาที่อียิปต์ยึดครอง พ่อแม่ของเขาถูกขับไล่หรือหนีจากอัชเกล็อนในช่วงสงครามปาเลสไตน์ ค.ศ. 1948 ซึ่งเป็นส่วนหนึ่งของดินแดนที่อิสราเอลก่อตั้งขึ้นในขณะนั้น ตอนวัยเด็ก เขาทำงานที่อิสราเอลเพื่อช่วยเหลือครอบครัว เขาเข้าเรียนในโรงเรียนที่สหประชาชาติดำเนินการและจบการศึกษาจากมหาวิทยาลัยอิสลามกาซาด้วยปริญญาตรีสาขาวรรณกรรมอาหรับใน ค.ศ. 1987 โดยเริ่มมีส่วนเกี่ยวข้องกับฮะมาสตอนที่เรียนในมหาวิทยาลัย เขาเคยเป็นหัวหน้าสภานักศึกษาที่เป็นตัวแทนอิควานัลมุสลิมีนใน ค.ศ. 1985 ถึง 1986 เขาจบการศึกษาประมาณช่วงที่เกิดอินติฟาเฎาะฮ์ครั้งแรกต่อการครอบครองของอิสราเอล ซึ่งเป็นช่วงที่เขาเข้าร่วมประท้วงต่อต้านอิสราเอล
มุมมอง.
ฮะนียะฮ์ถูกมองว่าเป็นหนึ่งในบุคคลที่มีแนวคิดรอบรู้และเป็นกลางที่สุดคนหนึ่งในกลุ่มฮะมาส
เสียชีวิต.
ณ วันที่ 31 กรกฎาคม ค.ศ. 2024 ฮะนียะฮ์ถูกลอบสังหารที่เตหะราน ซึ่งเขาจะเดินทางไปพบกับแมสอูด เพเซชคียอน ประธานาธิบดีอิหร่านคนใหม่ ฮะมาสกล่าวว่าเขากับบอดีการ์ดคนหนึ่งถูกฆ่าโดยการโจมตีทางอากาศของ "พวกไซออนนิสต์" ที่บ้านพัก ตอนนั้นเขามีอายุ 62 ปี "เดอะนิวยอร์กไทมส์"รายงานว่า ฮะนียะฮ์ถูกลอบสังหารโดยใช้ระเบิดที่จุดชนวนจากระยะไกลที่ซ่อนไว้ในห้องพักเกสต์เฮาส์ของเขาเมื่อสองเดือนก่อน เมื่อได้รับการยืนยันว่าเขาอยู่ในนั้น จึงจุดระเบิดขึ้น
มีการทำพิธีศพแก่ฮะนียะฮ์ที่เตหะรานในวันที่ 1 สิงหาคม โดยมีแอลี ฆอเมเนอี ผู้นำสูงสุดอิหร่าน เป็นผู้นำละหมาด ส่วนที่หลงเหลือของฮะนียะฮ์จะถูกนำไปฝังที่โดฮา ประเทศกาตาร์